Source: http://rup.ee/pluss/e-ajakiri/03-36-2018/elatise-vahendamine-alla-miinimumi
Timestamp: 2018-10-21 11:35:46+00:00

Document:
Elatise vähendamine alla miinimumi - Pluss
https://www.riigikohus.ee/et/lahendid?asjaNr=2-16-11905/66
Riigikohtu tsiviilkolleegiumi 28.03.18 otsus nr 2-16-11905/66
Hagejad esitasid maakohtule hagi elatiste suurendamiseks, mille kohus rahuldas osaliselt rahalise nõude suuruse osas. Kostja esitas apellatsioonkaebuse, mille ringkonnakohus rahuldas osaliselt ning tühistas maakohtu otsuse hagi osalise rahuldamise osas. Hagejad pöördusid kassatsioonkaebusega riigikohtusse.
1. Alates 2010. aasta 1. juulist saab alaealise lapse elatisnõude esitada kohtusse hagejana laps, keda esindab esmajoones tema hooldusõiguslik vanem tulenevalt perekonnaseaduse (edaspidi PKS) § 97 punktist 1. Enne 1. juulit 2010 kehtinud PKS-i § 61 lõike 1 järgi võis lapse kasuks elatise väljamõistmise hagi esitada vanem enda nimel.
2. Olukorras, kus seadus on pärast eelmise asja lahendamist muutunud, tuleb lähtuda kehtivast õigusest. Seetõttu on võimalik laste ema ja kostja vahelises vaidluses tehtud varasemat kohtulahendit erandlikult muuta ka hagejate hagi alusel kostja vastu, samuti kostja hagi alusel hagejate vastu. Uus lahend asendab varasema täitedokumendina.
3. PKS-i § 102 lõike 2 neljas lause sätestab näidisloetelu mõjuvatest põhjustest, mille alusel on võimalik iga üksikjuhtumi asjaolusid arvestades välja mõista miinimumelatisest väiksem elatis. Mõjuvaks põhjuseks võib olla asjaolu, et lapse vajadused on kaetud muul viisil, kuid ainuüksi peretoetuste maksmise fakt ei anna alust vähendada elatist alla miinimummäära. Elatise vähendamiseks alla miinimumi võib riiklike peretoetuste maksmine olla mõjuv põhjus koostoimes muude asjaoludega, näiteks vanemate halva varalise seisundiga.
4. Kohus saab seisukohta, et osa lapse vajadustest võib olla kaetud peretoetustega, arvesse võtta ainult siis, kui menetlusosaline sellele tugineb.
Riigikohus rahuldas kassatsioonkaebuse, tühistas ringkonnakohtu otsuse apellatsioonkaebuse rahuldamise osas ning jättis jõusse maakohtu otsuse samas asjas

References: kohus 
 § 97
 § 61
 § 102
 Kohus 

Riigikohus